
As causas xudiciais seguidas pola xurisdicción 
militar: unha fonte para o estudio da represión 


Eliseo Fernández Fernández 


Na Galiza a guerra civil non existiu como tal, senón que ficou 
reducida a un golpe de estado, alongado nalgunhas zonas até finais 
de xulio de 1936 pola resistencia popular. É por elo que a documen- 
tación xudicial militar acada unha gran importancia, xa que 
abrangue información sobre boa parte das accións represivas que o 
novo réxime dictatorial aplicou sobre a poboación. 

Ainda que a documentación obrante nas causas xudicias 
seguidas pola xurisdiccion militar é unha fonte moi utilizada 
nalgúns dos últimos traballos publicados sobre a represión na 
Galiza, ainda existe pouca información sobre o conxunto deste 
fondo documental e a súa utilidade cara á recuperación da nosa 
memoria histórica. 

Neste traballo desexo abordar unha información inicial e 
urxente sobre o conxunto dos fondos das causas xudiciais seguidas 
nos anos da guerra civil no territorio galego. Un traballo que 
pretende achegar ao público esta documentación e aspira a infor- 
marlle da posibilidade de acceso ao fondo, así como algunha infor- 
mación da documentación que pode atopar nel. Un traballo máis 
pormenorizado do fondo de arquivo debería corresponder ás insti- 
tucións que teñen encomendada a súa conservación, que ademáis 
de poder traballar con facilidade o fondo documental, teñen a 
obriga legal de facilitar o acceso á documentación e de contribuir á 
difusión da mesma. 

Orixe do fondo documental 

A xurisdicción militar tiña os seus propios tribunais que, xa 
nos tempos anteriores á guerra civil, xulgaban os delitos cometidos 
por militares, contra militares, contra instalacións militares, ou 
aqueles que os xuices consideraban como incluidos na súa xuris- 
dicción. Na Galiza de 1936 funcionaba unha xurisdicción de 
mariña, que tiña o seu xulgado en Ferrol, e unha xurisdicción de 
terra, que tiña xulgados militares en A Coruña, Ferrol, Santiago, 
Lugo, Ourense, Pontevedra e Vigo. 

A partir de 1936 a xurisdicción militar extendeu o seu campo 
de acción ao tempo que a a xurisdicción ordinaria veía moi 
mermadas as súas competencias coa aparición do novo réxime 
froito do golpe militar. A amplitude das causas levadas pola xuris- 
dicción militar fixo que abranguera tamén as tentativas da oposi- 
ción ao réxime de artellar estructuras sindicais, políticas ou guerri- 
lleiras. Como exemplo da abusiva extensión da xurisdicción militar 
hai que sinalar a importante causa instruida na xurisdiccion de 
mariña contra os traballadores militarizados do Consejo Ordenador 
de Construcciones Navales Militares (hoxe IZAR), pola "folga do 
aceite" de 1946. Ainda así, pode atoparse algunha documentación 
complementaria á documentación xudicial militar nos arquivos de 
xulgados, audiencias provinciais (conservados nos Arquivos 
Históricos Provinciais e, no seu caso, no Arquivo do Reino de 
Galicia), ou Tribunal Supremo. 

A xurisdicción de mariña xulgaba todolos delitos cometidos 
sobre forzas de mariña, incluida a civil, ás relativas ao persoal da 
Armada e instalacións militares da mesma. A partir do 18 de xulio 
a súa actividade centrouse, por exemplo, nos consellos de guerra 
contra o persoal da Armada que se mantivo fiel ao goberno da 
República, contra os civís que atacaron ou defenderon instalacións 
e buques da mariña, contra os inscriptos de mariña que non se 
presentaron nos seus chamamentos correspondentes, os deser- 
tores, e contra as persoas implicadas nas abundantes fuxidas por 
mar nos anos da guerra. 

Canto á xurisdicción de terra, cumpre sinalar que non se atopan 
causas contra desertores do exército de terra, polo que supoñemos 
que estas causas se levarían adiante noutra instancia xudicial. As 
causas de terra forman parte do conxunto documental integrado por 
todolos xulgados militares da 8 a Región Militar, que abranguía 
tamén as antigas rexións de Asturias, León, Castilla-La Vieja, País 
Vasco e Navarra. Era a autoridade da 8 a Región a que sinalaba aos 
xuices militares dos diferentes xulgados os números correlativos das 
causas (por exemplo Causa Número 234 - Ano de 1936 - Xulgado de 
Ferrol - Xurisdicción de Terra, á que podería seguir a causa 235 - Ano 
de 1936 - Xulgado de León - Xurisdicción de Terra). Polo tanto, non 
se pode falar de valeiros na numeración correlativa e polo tanto 
desaparición dalgunha causa, sen ter en conta o conxunto do fondo 
documental (tarefa esta que sería altamente complicada). 

Cumpre sinalar tamén, que ademáis das propias causas, exis- 
tían as chamadas "Diligencias Previas", que eran informacións 
practicadas polos xulgados en averigüación de feitos que poderían 
constituir delitos da súa xurisdicción e que, se non orixinaban a 
formación dunha causa, quedaron arquivados baixo ese epígrafe. 

Situación do Fondo do Tribunal Militar Territorial IV 

O fondo documental das causas xudiciais mantén a súa clasifi- 
cación orixinaria, en atención ao xulgado de procedencia, ainda 
que a ubicación de cada unha das series documentais integrantes 
no Fondo non se corresponde coas localidades nas que estaban 
establecidos os diferentes xulgados. Así, podemos facer un 
pequeno cadro resumo da distribución das diferentes series: 


Ferrol 

Mariña 

Arquivo da Zona Marítima do Cantábrico - Ferrol 

ACoruña 

Terra 

Arquivo da Zona Marítima do Cantábrico - Ferrol 

Santiago 

Terra 

Tribunal Militar Territorial IV - A Coruña 

Ferrol 

Terra 

Tribunal Militar Territorial IV - A Coruña 

Lugo 

Terra 

Delegación de Defensa en Lugo 

Ourense 

Terra 

Archivo Regional del Noroeste - Ferrol 

Pontevedra 

Terra 

Archivo Regional del Noroeste - Ferrol 

Vigo 

Terra 

Archivo Regional del Noroeste - Ferrol 


A custodia de toda a documentación corresponde ao Tribunal 
Militar Territorial IV, que é a instancia á que hai que dirixir as solici- 
tudes de consulta e a quen corresponde autorizalas. Convén precisar 
que esta documentación xudidal ainda ten certo volume de consultas 
administratívas, xa que é unha fonte que permite acreditar as indem- 
nizacións orixinadas pola estancia na cadea nos anos da dictadura 
franquista ou as pensións orixinadas pola morte violenta de fami- 
liares. Por este motívo, é posible que algunha das causas non se atope 
co conxunto da serie á que pertence senón que poida estar temporal- 
mente no Tribunal Militar Territorial IV na Coruña, ao que se tras- 
ladan en ocasións, como instancia encargada de acreditar estes datos. 

Atendendo á súa distribución, existe unha gran variedade de 
instrumentos de descripción das series, que podemos resumir 
brevemente no seguinte cadro: 


Ferrol 

Mariña 

Archivo da Z.M.C. - Ferrol 

Ficheiro manual 

ACoruña 

Terra 

Archivo da Z.M.C. - Ferrol 

Base de datos 

Santiago 

Terra 

Trib. Militar Territorial IV - A Coruña 

Base de datos 

Ferrol 

Terra 

Trib. Militar Territorial IV - A Coruña 

Base de datos 

Lugo 

Terra 

Delegadón de Defensa en Lugo 

Libro rexistro 

Ourense 

Terra 

Arch. Regional del Noroeste - Ferrol 

Base de datos 

Pontevedra 

Terra 

Arch. Regional del Noroeste - Ferrol 

Base de datos 

Vigo 

Terra 

Arch. Regional del Noroeste - Ferrol 

Base de datos 


En canto aos instrumentos de descripción hai que sinalar os 
problemas que causa que os instrumentos de descripción da serie 

de Causas de Terra instruidas en A Coruña esté localizado no 
Tribunal Militar Territorial IV, en A Coruña, mentres que a serie 
atópase instalada no Archivo da Zona Marítima do Cantábrico en 
Ferrol. Esta disfunción causa non poucos problemas aos investiga- 
dores e ao propio persoal do arquivo. 

Hai que sinalar tamén que o nivel de descripción acadado para 
cada unha das series é diferente, polo cal o acceso ás causas ten 
maiores dificultades nalgúns arquivos e moito menor noutros. 
Velaí un cadro dos diferentes niveis descriptivos: 


Ferrol 

Mariña 

ACoruña 

Terra 

Santíago 

Terra 

Ferrol 

Terra 

Lugo 

Terra 

Ourense 

Terra 

Pontevedra Terra 

Vigo 

Terra 


Archivo da Z. M.C - Ferrol 
Archivo da Z. M.C - Ferrol 
Trib. Militar Territorial IV - A Coruña 
Trib. Militar Territorial IV - A Coruña 
Delegadón de Defensa en Lugo 
Arch. Regional del Noroeste - Ferrol 
Arch. Regional dd Noroeste - Ferrol 
Arch. Regional dd Noroeste - Ferrol 


Feito causante 
Delito - Encausados 
Delito - Encausados 
Delito - Encausados 
Delito - Encausados 
Encausados 
Delito - 1° encausado 
Delito - 1“ encausado 


Atendendo aos instrumentos de descripción existentes e ao 
nivel de descripción acadado para cada unha das series, podemos 
resaltar a dificultade de consulta das causas instruidas en Ferrol 
pola xurisdicción de Mariña, que hai que tentar atopar nun 
ficheiro manual e no cal non figura o nome dos encausados (só 
está cando hai un único encausado, como por exemplo nas deser- 
cións de inscriptos de mariña); tamén as causas instruidas en Lugo 
pola xurisdicción de Terra teñen un maior nivel de dificultade por 
non estar informatizado o libro de rexistro, e incluso as causas 
instruidas en Pontevedra e Vigo presentan certa dificultade de 
consulta ao reflectir únicamente o nome do primeiro encausado, 
polo que pode resultar difícil atopar a causa se é que só se coñece a 
algún dos outros encausados (en ocasións varias decenas de 
persoas). 

Ademáis dos instrumentos de descripción de cada un das 
series, hai tamén unha fonte de información comiin para o conxun- 
to documental da documentación do Fondo do Tribunal Militar 
Territorial IV, que é a base de datos de solicitudes de documenta- 
ción que leva este Tribunal. Nesta base de datos rexistranse as peti- 
cións de persoas implicadas nas causas e dos seus familiares, refe- 
ridas xeralmente a amnistías; é así como ás veces, sen necesidade 
de desprazarnos ao arquivo que custodia unha causa e o seu 
instrumento de descripción, podemos averiguar se existen causas 
relacionadas con determinadas persoas elevando unha consulta ao 
Tribunal Militar Territorial IV. 

No tocante á conservación material dos fondos pode decirse 
que é boa, xa que están instalados en locais habilitados específica- 
mente como arquivos. A práctica totalidade deles están instalados 
en estanterías metálicas, e agrupados en caixas ou legaxos, depen- 
dendo de cada un dos arquivos. Ainda así, hai que sinalar que non 
en toda a súa vida documental, as causas estiveron en boas condi- 
cións de conservación, polo que hai algunhas causas dañadas por 
humidade ou fungos, sen que conste a existencia de tratamentos 
específicos para esta documentación. 

Acceso á documentación 

Como xa comentaba anteriormente, a instancia a quen se deben 
dirixir as solicitudes de consulta é o Tribunal Militar Territorial IV, 
competente á súa vez para autorizar a consulta. A maioría das 
consultas se producen para a investigación histórica ou para acre- 
ditar pensións; en tempos, cando ainda vivían un gran número de 
protagonistas das causas, había tamén moito movemento para a 
petición de indultos e amnistías; e ultimamente hai tamén un certo 
número de consultas motivadas pola búsqueda de información por 
parte de familiares das persoas encausadas. 

Ainda que nos arquivos nos que están depositados os fondos 
documentais non se ofrece información por escrito sobre as normas 
reguladoras do dereito de acceso a esta documentación, hai que 
sinalar que a norma básica pola que se rixe é a Constitución 
Española (CE), que no seu artigo 105.b) recolle: "A lei regulará. . .b) 
O acceso dos cidadáns aos arquivos e rexistros administrativos, 
salvo no que afecte á seguridade e defensa do estado, a averigua- 
ción dos delitos e a intimidade das persoas". 

Este precepto constitucional foi desenvolvido posteriormente 
pola Ley de Régimen Jurídico de las Administracións Públicas y 
del Procedimiento Administrativo Común (LRPAC), que dí no seu 
artigo 35.h): "Os cidadáns, nas súas relacións coas administracións 
públicas, teñen os seguintes dereitos. . .h) Ao acceso aos arquivos e 
rexistros das administracións públicas nos termos previstos na 
Constitución e nesta ou noutras leis". 

E no seu artigo 37.1: "Os cidadáns teñen dereito a acceder aos 
rexistros e aos documentos que, formando parte dun expediente, 
obren nos arquivos adminstrativos, calquera que sexa a forma de 
expresión, gráfica, sonora ou en imaxe ou o soporte material no que 
figuren, sempre que tais expedientes corespondan a procede- 
mentos terminados na data de solicitude". 

Existe unha serie de limitacións ao dereito de acceso a arquivos 
e rexistros, que viña sinalado no artigo 105.b) da CE, como no artigos 

37.2 da LRPAC: "o acceso aos documentos que conteñan datos refe- 
rentes á intimidade das persoas estará reservada a éstas"; comple- 
mentado polo 37.3 da LRPAC: "o acceso aos documentos de carácter 
nominativo que sen incluir outros datos pertencentes á intimidade 
das persoas figuren nos procedementos de aplicación do dereito, 
salvo os de carácter sancionador ou disciplinario, e que, en conside- 
ración ao seu contenido, podidan facerse valer para o exercicio dos 
dereitos dos cidadáns, poderá ser exercido, ademáis de polos seus 
titulares, por terceiros que acrediten un interese lexítimo e directo". 

Mais é a Ley de Patrimonio Histórico Español a que regula o 
acceso aos fondos documentais históricos, como o que nos ocupa. E 
a LPHE ven a recoller no seu artigo 59.1.c) que "cando os docu- 
mentos conteñan datos de carácter policial, clínico ou de calquer 
outra índole que poidan afectar á seguridade das persoas ou ao seu 
honor, á intimidade da súa vida privada e familiar e a súa propia 
imaxen, non poderán ser públicamente consultados sen consenti- 
mento expreso dos afectados, ou até que transcorran vintecinco 
anos da súa morte, se a súa data é coñecida, ou de cincuenta anos a 
partír da data do documento, nos demáis casos". 

Polo tanto, podemos considerar que o acceso ás causas xudi- 
ciais anteriores a 1953 son hoxe mesmo de consulta libre para a 
investígación como o son en calquera archivo histórico ou adminis- 
trativo. E pode entenderse tamén que a consulta das causas xudi- 
ciais de anos posteriores podería ser libre no caso de que os impli- 
cados no proceso morreran antes de 1978, ou de que estiveran 
ainda vivos e consentiran a consulta da causa xudicial. 

Que se saiba, só os investigadores que comezaron a traballar 
con estes fondos para a investígación histórica, atoparon pechadas 
as portas para a consulta e reproducción das causas xudiciais. Sen 
dúbida, a administración militar ainda mantiña os modos pre- 
constitucionais, e consideraba que os arquivos existían para satís- 
facer as necesidades da administración, mais non dos cidadáns nin 
da sociedade no seu conxunto. 

En canto á reproducción da documentación non está regulada 
ningunha limitación unha vez que se produciu o acceso, e só 
debería de efectuarse contra o pago das taxas establecidas legal- 
mente. E neste caso sí que existen máis dificultades, xa que nalgúns 
dos arquivos nos que están depositadas as causas se esixe unha 
autorización expresa para facer fotocopias ainda que se accedera 
libremente á consulta das mesmas. Por outra banda, as deficiencias 
das fotocopiadoras e a ausencia de persoal adicado á reprografía 
motíva que en moitas ocasións sexa o usuario quen teña que facer 
as fotocopias; e as taxas pola reproducción semella que non están 
reguladas, o que produce unha certa inseguridade ao investigador. 

Por último, hai que sinalar que o requisito de autorizadón previa 
á consulta polo Tribunal Militar Territorial IV é un anacronismo no 
referente ao acceso aos documentos depositados en arquivos legal- 
mente constituidos, que deberían de poder servir a documentación 
baixo os seus propios criterios (atendendo á regulación legal do 
acceso), sen necesidade de autorización expresa do Tribunal Militar 
Territorial IV. Resulta lóxico pensar que se o Tribunal Mibtar Territorial 
IV transfire unha documentación a un arquivo, como pode ser o 
Archivo General de la Zona Marítima del Cantábrico ou o Archivo 
Regional del Noroeste, a responsabilidade para permitir o acceso á 
documentación debería de ser regulado polos propios arquivos. 
Persoalmente, teño consultado causas xudiciais do fondo da 
Audienda Territorial da Coruña, depositadas no Arquivo do Reino de 
Galida, sen necesidade de facer unha petición ao xulgado de orixe. 

Esta cuestión non é banal, xa que o sistema actual pode retardar 
entre un e dous meses o acceso a unha documentación que, doutro 
xeito, podería consultarse directamente no arquivo o primeiro día 
que se acudira ao mesmo. Se un investigador solicita a consulta 
dunha causa xudicial e, dous meses despois, accede á mesma, e 
atopa outra causa xudicial relacionada, tería que pedir unha nova 
autorización e voltar dous meses despois. Incluso pode ser que 
despois de dous meses de espera, a causa xudicial que se desexa 
consultar poida non corresponder á persoa pola que se procura 
senón a unha persoa co mesmo nome, ou o que é peor, pode resultar 
que non se atope no arquivo ao que se dirixiu ao investigador. 

Volume de documentación conservada 

No relativo á cantidade de causas relativas á Galiza deposi- 
tadas nos diferentes arquivos é difícil cuantificar o número de 
causas conservadas nos diferentes depósitos. No relativo ás causas 
de mariña resulta difícil facer unha cuantificación das causas 
sustanciadas na Galiza, xa que a numeración é correlativa e semella 
abranguera a todalos Departamentos Marítimos existentes en 1936. 
En canto ás causas de terra sí que temos unha información aproxi- 
mada que pode sernos de utilidade para evaluar o conxunto dos 
fondos, referido sempre ao conxunto da 8 a Región Militar. 


Ano 

N° APROXIMADO DE CAUSAS 

1936 

1.400 

1937 

1.600 

1938 

930 

1939 

1.140 

Total 

5.070 

Para facernos unha idea aproximada do fondo relativo a 
Galiza temos que ter en conta que este volume de causas abranguía 
a outras zonas como as antigas rexións de Asturias, León, Castilla- 
La Vieja, País Vasco e Navarra,. 

Temos ademáis algúns datos máis concretos referentes aos 
tribunais militares de terra de Ferrol e A Coruña que, con cautelas, 
poden extrapolarse ao resto da Galiza (non en termos absolutos no 
referido ao número de causas, xa que a represión foi moi forte na 
Coruña e Ferrol, senón na súa evolución temporal). 



Causas 1936 

Causas 1937 

Causas 1938 

Causas 1939 

Total 

ACoruña 

109 

186 

109 

103 

507 

Ferrol 

38 

57 

31 

32 

158 

Total 

147 

243 

140 

135 

665 



Implicados 

1936 

Implicados 

1937 

Implicados 

1938 

Implicados 

1939 

Total 

ACoruña 

386 

526 

226 

97 

1235 

Ferrol 

195 

214 

49 

34 

492 

Total 

581 

740 

275 

131 

1727 


Estes datos indican claramente a progresión da xustiza militar 
nas prazas de Ferrol e A Coruña, que comeza con forza en 1936 (hai 
que ter en conta que as causas deste ano refirense aos sete 
primeiros meses do ano, de relativa tranquilidade, e os cinco 
seguintes, de furiosa represión), crece ainda en 1937, para reducirse 
sensiblemente en 1938 e 1939. 

Resulta curioso sinalar tamén a diferencia de ratio cau- 
sa/acusados entre A Coruña e Ferrol, xa que mentres na Coruña 
hai unha media aproximada de dous encausados por causa, en 
Ferrol a media é de tres encausados por causa. Mais significativa é 
ainda esta relación se a valoramos en función do ano, xa que en 
1936 e 1937 a media era de 4 e 5 encausados por causa, en 1938 e 
1939 a relación era de 2 e 1 respectivamente. Esto implica ben ás 
claras unha xustiza máis selectiva nos anos 1938 e 1939 diante da 
abusiva e xeneralizada represión de 1936 e 1937. 

Non consta a desaparición definitiva de documentación xudi- 
cial referida a represión franquista, ainda que sí hai causas "tempo- 
ralmente desaparecidas", polo tráfico da documentación entre os 
diferentes depósitos e o Tribunal Militar Territorial IV, que ás veces 
impide a localización de determinadas causas. Noutras ocasións, as 
causas están mal ordeadas no depósito e por elo as peticións dos 

investigadores e familiares non son atendidas debidamente; este 
caso é máis corrente na Delegación de Defensa de Lugo, onde 
semella haber un evidente descontrol da documentación arqui- 
vada: nunha consulta que realicei no verán do 2003, unha de cada 
tres peticións non foi atendida ao non atoparse a causa, sen unha 
explicación coherente dos problemas de localización da mesma. 

Ainda así, é importante non esquecer que moitos galegos esca- 
paron fora da Galiza e foron xulgados posteriormente en sitios 
como Asturias, Euzkadi, Catalunya ou Madrid, dependendo o 
lugar onde foran detidos. Algunhas destas causas xudicias poden 
estar depositadas en Ferrol (se foron sustanciadas noutros 
xulgados da VIII Región Militar) ou noutros arquivos militares. 

A información suministrada polas causas xudiciais: entre a 

fantasía e a realidade 

Se ao consultar unha causa xudicial de calquera época hai que 
ter en conta que moitos dos seus contidos están sesgados en 
función das posibles consecuencias penais e económicas do 
proceso, neste caso hai que manter ainda máis cautelas; porque non 
só nos atopamos coa natural necesidade dos reos de evitar unha 
condena, senón que o resto dos actores do proceso (forzas e corpos 
da seguridade do estado, fiscais, testemuñas, xuices e mesmo 
algún abogado) traballan para condenar aos reos en base a delictos 
que na maior parte das ocasións eran ficticios, ou polo menos de 
escasa enüdade. 

Ademáis nas causas non figuran toda unha serie de feitos 
importantes que poden coñecerse por outras fontes importantes, 
dentro das cais hai que destacar a memoria oral. En moitas 
ocasións as lembranzas dalgúns protagonistas dos feitos ou dos 
seus familiares poden explicar de xeito sinxelo cousas que aparecen 
nas causas e semellan inexplicabeis sen a apoiatura da memoria 
oral. Hai toda unha serie de feitos e relacións (enemistades 
persoais, relacións familiares ou sentimentais, antiga militancia 
compartida, etc.), que só se poden albiscar na documentación 
contída nas causas xudiciais. 

Sendo así, resulta unha delicada misión trascender a montaxe 
xudicial e discernir entre o marasmo de declaracións e informes 
policiais aquelo que pasou realmente e aquelo que serviu para arte- 
llar unha condena ou, en poucas ocasións, para zafar dela. 

O mecanismo polo que se iniciaban as causas era ben atípico: 
ainda que algunhas veces o inicio das mesmas respondía a unha 
denuncia ou á investigación dun delicto, a maior parte das veces 
non era así; o primeiro era a detención dunha persoa e logo artellá- 

base o expediente buscando os delictos polos que había que 
xulgalos. Nos primeiros tempos foi corrente incluso que, cando 
non se atopaba o delicto ou éste non tiña entidade, a causa era 
sobreseida e o reo pasaba a disposición do Delegado de Orden 
Público. En moitas ocasións, a custodia polo devandito delegado 
era sinónimo dunha execución irregular: o "paseo". Ese foi o caso, 
por exemplo, do ex-crego e militante republicán Matías Usero, o 
profesor racionalista Francisco Iturralde, o militante galeguista 
Arturo Noguerol, todos eles en Ferrol e a súa bisbarra, ou o antigo 
sindicalista Eduardo Puente, en Compostela. 

Por todo elo convén precisar que só unha parte da represión 
está documentada nestas causas xudiciais; moitas mortes e outras 
formas de represión non seguiron o cauce legal senón que se 
produciron por fora do mesmo. Ás veces só algunha parte do 
proceso represivo se levou pola vía xudicial, mentres que outras o 
foron extraxudicialmente. Así, podemos saber de moitos casos de 
persoas asasinadas sen que conste nin unha única liña sobre eles 
na documentación xudicial. Un caso claro é o do sindicalista 
pesqueiro Manuel Montes Don e o seu fillo Carlos Montes Babío, 
asasinados polo reartellamento das redes clandestinas da CNT a 
finais de 1937 e comezos de 1938, sen que, a pesar do avanzado da 
data, conste a existencia de ningún sumario contra eles. Casos 
como os seus foron frecuentes en toda Galiza e por bastante 
tempo. 

Diante da existencia dunha persoa detida, unha das primeiras 
medidas que adoptaban os instructores era a de tomar declaración 
aos imputados e aos testigos ou supostos testigos dos feitos dos 
que se lle acusou. Posteriormente era comiin reclamar informes das 
súas actividades anteriores ao golpe militar e cando este se 
produciu. Aquí entraban en xogo dende alcaldes a curas, pasando 
por falanxistas, garda civil, e servicios de investigación da policía 
ou das forzas armadas. 

Despois é corrente que o instructor do caso elevara un resumo 
dos feitos ao tribunal para que este decidira se xulgaba xa os feitos 
ou proseguía con outros actos de instrucción. En ocasións os 
sumarios alongabanse por máis dun ano, agardando informes e 
declaracións, ou modificandose a medida que ían sendo detidas 
novas persoas implicadas nos sucesos. Finalmente celebrabase o 
consello de guerra, que remataba sendo un simulacro de xustiza 
na que os abogados defensores eran case sempre convidados de 
pedra. En raras ocasións os acusados podían presentar testigos ao 
seu favor e mesmo cando esto sucedía estos testigos eran amea- 
zados, recriminados ou multados polas súas declaracións a favor 
dos reos. 

Ao longo de todo este proceso ían aparecendo unha serie de 
informacións que hoxe poden resultar de utilidade para coñecer a 
historia da nosa terra na primeira mitade do século XX. 

Información sobre os anos anteriores á guerra civil 

En ocasións, as causas xudiciais ofrecen importante informa- 
ción do que era a actividade sindical e política en toda Galiza nos 
anos anteriores á guerra civil; a investigación das persoas xulgadas 
nas causas recollen moitas informacións e documentos difíciles de 
atopar noutros arquivos. Dende documentación incautada a socie- 
dades sindicais, agrarias ou partidos políticos, até os informes das 
novas autoridades relativas aos encausados: e aquí incluimos os 
informes elaborados pola policía, servicios de información, garda 
civil, alcaldes, Falange e mesmo curas. 

Cando as referencias proveñen de documentación incautada 
poden considerarsebastante fiables, mais cando veñen de informes 
policiais ou parapoliciais, xa hai que ter máis precaucion á hora de 
valoralos, xa que poden estar moi sesgadas. Ademáis no relativo á 
adscripción política dos encausados é frecuente a confusión entre 
as diferentes organizacións sindicais e políticas da esquerda ou a 
simplificación coas denominacións de "marxista", "rojo" ou 
"comunista". 

Información sobre o levantamento militar de 1936 na Galiza 

Unha gran cantidade de causas tiñan como feitos de referencia 
o movemento rebelde dos militares e a resistencia popular diante 
da intentona facciosa. Logo poderíamos pensar que é posible 
atopar unha cumprida información sobre estes feitos, que moti- 
varon centenares de condenas a morte e milleiros de persoas encar- 
ceradas. Mais ás veces as arbres non deixan ver o bosque e resulta 
extremadamente dificultoso o recoller visións xerais sobre o que 
aconteceu en cada unha das prazas. Se nos fiaramos pola xustiza 
dos sublevados, a escasa semán que durou o movemento rebelde e 
na que apenas morreron medio cento de golpistas, semellaría unha 
tremenda loita de varios meses entre dous exércitos regulares. 

Hai nas causas unha tremenda esaxeración do que foron os 
intentos de organizar a resistencia ao golpe e dos escasos éxitos que 
logrou; ao tempo houbo unha glorificación esaxerada das heroici- 
dades dos militares golpistas diante dun exército enemigo de 
obreiros e labregos sen armamento nin organización mlitar. A final 
o que remata quedando bastante ben ilustrado nas causas xudiciais 
é como un vergoñento e abusivo golpe de estado militar remata 

convertindose por obra e gracia da propaganda no "glorioso move- 
mento nacional". 

Información sobre a represión xudicial 

Neste campo pisamos xa terra firme. Porque a represión xudi- 
cial que hai nas causas é a que efectivamente foi naquelas datas. 
Nin máis nin menos. As condenas a morte, cadea perpetua e longas 
penas de cárcere por delitos de escasa entidade foron moeda 
común naqueles anos. Ainda que non hai ningún traballo de 
conxunto sobre a repercusión que tivo sobre a poboación galega 
este tremendo movemento represivo protagonizado pola xustiza 
militar, sería moi significativo ver a tremenda cantidade de persoas 
que padeceron condenas de cárcere ou morte nos primeiros 
tempos da sublevación militar. 

Ademáis desta visión dos efectos da represión xudicial, 
podese albiscar tamén moito do método da represión xudicial 
como complementaria á represión extraxudicial da policía, garda 
civil e dos milicianos da Falange. Hai varios casos nos que esa 
complementariedade queda palmariamente demostrada, ao 
figurar certificados dos paseos contra persoas que foran absoltas ou 
ás que se sobreseera as súas causas na xurisdicción militar, sen que 
eso promovera ningunha protesta nin a adopción de medidas de 
carácter xudicial. 

Pola contra, si que figuran nas causas as ameazas ás persoas 
que declaran a favor dos reos, ao longo da instrucción e mesmo nas 
actas dos consellos de guerra, que podían rematar co inicio de dili- 
xencias contra algúns testigos por suposto perxurio, ou por 
calquera outro motivo que lle cadrara aos xuices ou fiscales. 

Información sobre a represión extraxudicial 

Xa comentei no referente á represión xudicial como nas causas 
figuran reflectidos algúns paseos contra persoas que foran absoltas 
en causas xudiciais. Tamén hai moitos casos de causas xudiciais 
nos que aparecen informes da policía ou garda civil referidos aos 
supostos autores dos delitos como "morto nos sucesos de xulio", 
"morto ao tentar escapar", "morto en enfrontamento coas forzas de 
seguridade". Noutros casos, figura a súa detención mais se perden 
os seus datos no marasmo xudicial para rematar enterandonos por 
outra fonte que foi asasinado vilmente sen siquera ser xulgado. 

Tamén as declaracións de moitos dos detidos están cheos de 
relatos de feitos de represión extraxudicial contra persoas agachadas 
nas súas casas, contra xente escapada nos montes ou que tentaba fuxir 

á zona republicana; mais, por suposto, ningunha destas denuncias 
deu pé a calquer tipo de dilixencia por parte das novas autoridades. 

Información de carácter biográfico 

Á hora de achegarnos á traxectoria persoal de moitas persoas 
sinaladas no eido político ou sindical, as causas xudiciais resultan 
ser unha boa fonte de información. En ocasións os documentos 
incautados permiten recompoñer as actividades das persoas. 
Noutras ocasións os informes policiais ou parapoliciais se 
remontan incluso aos comezos do século XX e recollen os fitos máis 
significativos das persoas encausadas. 

Tamén as declaracións dos encausados e dos testigos poden 
axudar a recompoñer a traxectoria vital de moitas persoas desta- 
cadas nos movementos sociais da Galiza do primeiro tercio do 
século XX. 

Información sobre as persoas e institucións responsabeis da 

represión 

Nas causas podemos tamén atopar informacións biográficas 
interesantes sobre persoaxes destacados do réxime franquista a 
través da súa participación en consellos de guerra, xa fora como 
testigos, como fiscais, abogados defensores, xuices, ou integrantes 
das forzas de seguridade e das milicias falanxistas. 

En cada unha das prazas hai unha serie de nomes de perso- 
axes que destacaron na represión que saen continuamente mencio- 
nados nas causas e que mesmo foron os autores de centos e centos 
de sentencias xudiciais contra persoas de esquerda. Gracias a esta 
fonte pode lembrarse aos integrantes das forzas armadas que 
actuaron con xustiza e dentro da legalidade e os que se prestaron á 
farsa xudicial que se estaba desenvolvendo. 

Información sobre o sistema carcelario e represivo en xeral 

Ademáis de informarnos sobre a represión xudicial, as causas 
xudiciais proporcionan interesante información sobre o sistema 
carcelario establecido na Galiza e fora dela nos anos mouros da 
represión. A información do cárcere e dos campos de concentración 
ven tanto dos momentos previos á sentencia como dos momentos 
que seguiron ás condenas de cárcere. Así podemos atopar informa- 
ción sobre os campos de concentración e as condicións de vida 
neles, ou sobre as comisións de clasificación dos prisioneiros, nas 
que se mantiña presas ás persoas capturadas na zona republicana 

até conseguir os seus antecendentes para deixalos en libertade ou 
sometelos a consello de guerra. 

Ademáis, a documentación que segue á execución das senten- 
cias inclúe a aplicación de indultos ás persoas presas e permite 
coñecer como foi evolucionando o réxime represivo instaurado na 
nosa terra a finais de xulio de 1936. En moitas causas figura o 
roteiro carcelario dalgiin dos presos, os indultos que se lle aplicaron 
e, nalgunhas ocasións, a reducción deses beneficios cando as 
persoas voltaban a caer presas por realizar algunha actividade de 
oposición ao réxime. 

Tamén hai que sinalar que en ocasións aparecen recollidas nas 
causas sucesos acaecidos dentro das cárceres, como intentos de fuga, 
motins ou revoltas. Entre elas, por afectar a un bo número de presos 
galegos, hai que destacar a fuga do penal de San Cristóbal en 
Pamplona en maio de 1938. En moitas das causas de orixe dos impli- 
cados na fuga veñen referencias á súa participación na mesma, sobre 
todo cando se lle quixo aplicar algún indulto parcial a presos que 
había tempo que morreran xa na fuga do Penal de San Cristóbal. 

Información sobre a oposicion clandestina: organizacións 

político-sindicais e guerrilla 

Outro hpo de información interesante é aquela que atinxe aos 
intentos de reconstrucción das estructuras organizativas de partidos 
políticos e sindicatos nos anos que seguiron ao golpe militar de 
1936. Entre eles están as actividades clandestinas e guerrilleiras que 
foron sucedendose nos anos do franquismo. Tendo en conta que as 
causas xudiciais ían parellas ás investígacións policiais sobre estas 
actividades, resulta de suma importancia a información contida 
nestas causas, que pode axudar a explicar algiins feitos relacionados 
coas actívidades guerrilleiras e clandestinas. 

Tamén nestas causas figuran documentos relativos a estas acti- 
vidades, incautados no transcurso das investigacións: e aquí 
atopamos dende documentación interna dos grupos guerrilleiros, 
partídos, sindicatos e organizacións unitarias (UNE e ANFD), bási- 
camente, até prensa clandestina. Incluso nalgunha das causas 
conservanse como probas algúns efectos incautados como 
bandeiras, listas de nomes en clave ou mesmo municións incau- 
tadas ás partidas guerrilleiras. 

Conclusión 

A importancia da documentación do Fondo do Tribunal 
Militar Territorial IV ven dada pola escasez de documentación 

sobre o período 1931-1975 noutros ámbitos arquivísticos. A destruc- 
ción da maior parte da documentación correspondente a aquelas 
épocas (xa fora da man das novas autoridades e dos propios posui- 
dores para a documentación privada, por mala conservación ou por 
expurgos irregulares na documentación pública) ou a dificultade de 
acceso a outras fontes (policía, garda civil, institucións penitencia- 
rias) fai que a documentación das causas xudiciais se convirta 
nunha ferramenta indispensable para o estudio dos anos da II 
República e do período de represión que lle seguiu. 

Ainda así convén lembrar novamente as cautelas que hai que 
adoptar diante da documentación das causas xudiciais e discernir 
entre a información que ten validez por sí mesma (a que atinxe ao 
método e á cuantificación da represión legal) e aquela outra que hai 
que poñer en relación con outras fontes históricas (memoria oral ou 
escrita, documentación doutros arquivos, publicacións periódicas, 
etc) para valorar correctamente a súa validez. 

